
Den røde kula ruller bortover filten, forbi de andre kulene, den hvite, grønne og blå.

Hun står et stykke fra meg, lener seg over biljardbordet, sikter med køen, holder pusten, lener seg frem og skyter ifra. Først høres ett klikk, så ett til, og enda ett, klikk, klikk, klikk.

Det er som om det sitter et støt inne i kroppen hennes, i bekkenet, magen, hoftene, nede i ryggraden. Noen har en slik kraft, andre har det ikke.

Jeg ser hvordan hun treffer alle kulene, én etter én klinker de sammen og ruller ned i det rette hullet. Slikt spill kan være ren nybegynnerflaks, eller nådeløs treffsikkerhet.

